CELEX: C2007/269/62
Language: sk
Date: 2007-11-10 00:00:00
Title: Vec C-427/07: Žaloba podaná 14. septembra 2007 – Komisia Európskych spoločenstiev/Írsko

10.11.2007   
            
            
               SK
            
            
               Úradný vestník Európskej únie
            
            
               C 269/36
            
         Žaloba podaná 14. septembra 2007 – Komisia Európskych spoločenstiev/Írsko
   (Vec C-427/07)
   (2007/C 269/62)
   Jazyk konania: angličtina
   Účastníci konania
   
      Žalobkyňa: Komisia Európskych spoločenstiev (v zastúpení: D. Recchia a D. Lawunmi, splnomocnení zástupcovia)
   
      Žalovaný: Írsko
   Návrhy žalobkyne
   
               —
            
            
               určiť, že Írsko si tým, že neprijalo v súlade s článkom 2 ods. 1 a článkom 4 ods. 2, 3 a 4 smernice Rady 85/337/EHS (1) z 27. júna 1985 o posudzovaní vplyvov určitých verejných a súkromných projektov na životné prostredie, zmenenej a doplnenej smernicou Rady 97/11/ES, všetky opatrenia na zabezpečenie toho, aby pred udelením povolenia projekty, ktoré môžu mať podstatný vplyv na životné prostredie v kategórii cestnej infraštruktúry uvedenej v triede 10 písm. e) prílohy II smernice 85/337/EHS budú podliehať požiadavke získať povolenie a posúdeniu ich vplyvov v súlade s článkami 5 a 10 smernice, nesplnilo povinnosti, ktoré mu vyplývajú zo smernice 85/337/EHS,
            
         
               —
            
            
               určiť, že Írsko si tým, že neprijalo všetky zákony, iné právne predpisy a správne opatrenia potrebné na dosiahnutie súladu s článkom 3 ods. 1, 3, 4, 5, 6 a 7 a článkom 4 ods. 1, 2, 3, 4, 5 a 6 smernice Európskeho parlamentu a Rady 2003/35/ES (2) z 26. mája 2003, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia, a ktorou sa menia a dopĺňajú s ohľadom na účasť verejnosti a prístup k spravodlivosti, smernice Rady 85/337/EHS a 96/61/ES, alebo v každom prípade tým, že o nich neinformovalo Komisiu, nesplnilo povinnosti, ktoré mu vyplývajú z článku 6 tejto smernice,
            
         
               —
            
            
               zaviazať Írsko na náhradu trov konania.
            
         Žalobné dôvody a hlavné tvrdenia
   Prebratie smernice 85/337/EHS
   Komisia zastáva názor, že Írsko v plnom rozsahu neprebralo smernicu 85/337/EHS, pretože neprijalo opatrenia na dosiahnutie výsledkov požadovaných v článku 2 ods. 1 a článku 4, pokiaľ ide o projekty súkromných ciest. Komisia zastáva názor, že projekty súkromných ciest (predložené súkromným navrhovateľom) patria do pôsobnosti smernice 85/337/EHS. Naviac, domnienka, že takéto projekty nebudú mať podstatný vplyv na životné prostredie, nie je opodstatnená. Nezahrnutie cestných projektov predložených súkromnými navrhovateľmi predstavuje nesplnenie povinností, ktoré pre Írsko vyplývajú z vyššie uvedených článkov smernice.
   Prebratie smernice 2003/35/ES
   Komisia tvrdí, že Írsko si nesplnilo povinnosti podľa článku 6 smernice 2003/35/ES tým, že neprijalo všetky vnútroštátne opatrenia potrebné na zabezpečenie súladu s článkami 3 a 4 smernice, a že o nich neinformovalo Komisiu. Konkrétnejšie, článok 3 ods. 1, 3, 4, 5 a 6 smernice stanovuje osobitné zmeny a doplnenia niektorých článkov smernice 85/337/EHS. Írsko nepopiera, že prebratie musí byť vykonané prostredníctvom zmien írskych právnych predpisov o územnom plánovaní a stavebnom poriadku a právnych predpisov týkajúcich sa iných povoľovacích režimov. Írsko neinformovalo o žiadnych zmenách a doplneniach svojich právnych predpisov o územnom plánovaní a stavebnom poriadku v lehote stanovenej v doplňujúcom odôvodnenom stanovisku a v každom prípade doteraz neinformovalo o právnych predpisoch týkajúcich sa všetkých iných povoľovacích režimov. Článok 3 ods. 7 a článok 4 ods. 4 smernice vyžaduje nielen systém preskúmania rozhodovacieho procesu, ale systém, ktorý poskytuje konkrétne záruky. V rozsahu, v ktorom Írsko tvrdí, že jeho existujúci systém súdneho preskúmania spĺňa požiadavky článku 3 ods. 7 a článku 4 ods. 4, neposkytlo dostatok informácií na dosiahnutie súladu s požiadavkami druhej vety prvého odseku článku 6 smernice.
   
      (1)  Ú. v. ES L 175, s. 40; Mim. vyd. 15/001, s. 248.
   
      (2)  Ú. v. EÚ L 156, s. 17; Mim. vyd. 15/007, s. 466.